ÎN APĂRAREA LIMBII ROMÂNE (VI)

ÎN APĂRAREA LIMBII ROMÂNE (VI)

Pe un post de televiziune, realizatoarea – specialistă în „problemele învăţământului”, zice: „Toată lumea, până la guvernanţi, vorbesc despre …”. Teama de a nu face un dezacord dintre predicat şi subiect a dus, în acest caz, la o greşeală numită hipercorectitudine: predicat cu verb la persoana a III-a plural pentru un subiect simplu exprimat prin substantiv la nr. singular – lumea – subiectul cu care trebuia să se acorde predicatul – vorbeşte; în mod greşit acordul s-a făcut cu complementul „până la guvernanţi”.

Pe toate posturile de televiziune „intelectualii” (crainici, prezentatori, jurnalişti…) vorbesc despre rezultatele examenului de bacalaureat sau ale probei de absolvire a gimnaziului zicând: „promovabilitatea a fost de…“. Precizăm: substantivul „promovabilitate” denumeşte o posibilitate şi o probabilitate, o estimare anterioară susţinerii examenelor. După terminarea acestora, procentul este de promovare.

Substantivul azil are forma corectă de plural „aziluri”, ci nu azile. Verbele „a părea”, „a compărea”, „a dispărea”, „a apărea” sunt verbe de conjugarea a II-a, CI NU a III-a (adică nu au forma a pare, a dispare, a compare…).

De aceea, formele de viitor sunt corecte astfel: va dispărea, va părea, va compărea. Cele de optativ-condiţional: ar părea (mi-ar părea), aş părea etc. Verbul „a plăcea” şi derivatele lui (a displăcea, a complăcea) este tot de conjugarea a II-a (cele terminate la infinitiv în ea), ci nu de a III-a (cele terminate la infinitiv în „e” = a scrie, a merge, a culege etc).

Deoarece viitorul unui verb se exprimă/se formează cu forma lui de infinitiv şi verbul ajutător, corect se zice: îmi va plăcea (nu îmi va place!!!).

La optativ-condiţional corect: tu ai plăcea…, el ar plăcea, mi-ar plăcea…, ci nu mi-ar place!!

În limba română cuvântul „poliloghie” (vorbărie, vorbeşte mult) este compus din două elemente de compunere: polis – multe, logos – cuvânt, cuvântare; sau loghia – ştiinţă.

Corect deci este poliloghia CI NU polologhia, cum se aude deseori.

Adjectivele merituos, aspectuos, maiestuos, respectuos, fastuos au această formă corectă, CI NU altfel.

FLOAREA NECŞOIU

Contents